Sonos Sub mini lækket

Det amerikanske medie The Verge har tydeligvis fået sig en ualmindelig god ven hos Sonos. Inden lanceringen af Sonos Ray kunne mediet vise billeder af soundbaren, baseret på ‘vennens’ informationer. Nu er turen kommet til Sonos Sub mini.

Mediet har angiveligt fået bekræftet, at den rygtede Sonos Sub mini er på vej. Billedet øverst viser, hvordan den lille subwoofer sandsynligvis kommer til at se ud, baseret på kildens informationer.

Sonos har i skrivende stund kun en enkelt subwoofer på menuen, nemlig den forholdsvis højt prissatte Sonos Sub (6.299 kroner). Sub mini skal være et mindre og billigere alternativ, primært henvendt til ejere af de to soundbarer Beam og Ray.

Det er ikke lykkes for The Verge at skaffe informationer om hverken specifikationer, lanceringsdato eller pris, men de forventer, at den vil blive præsenteret inden for de kommende måneder.

Et bud herfra kunne være IFA-messen i Berlin. Den afholdes i august og Sonos har tidligere benyttet messen til at præsentere nye produkter. I 2018 var det Amp og i 2019 var det Sonos Move. Generelt har Sonos for vane at præsentere nyheder i april og september.

Planerne om en mini-subwoofer blev lækket allerede i november måned, hvor en gesjæftig Reddit-bruger fandt beviserne i Sonos’ egen app.

Sonos Sub mini lækket